钦定古今图书集成/方舆汇编/职方典/第1157卷 > 《襄阳乐府三篇》前人
## 钦定古今图书集成/方舆汇编/职方典/第1157卷 > 《襄阳乐府三篇》前人

《野鹰来》，万山下。“荒山无食鹰苦饥，飞来为尔系彩丝。
北原有兔老且白，年年养子秋食菽。我欲击之不可
得，年深兔老鹰力弱。《野鹰来》，城东有台高崔嵬。台中
公子著皮袖，东望万里心悠哉。心悠哉，鹰何在？嗟尔
公子归无劳，使鹰可呼亦凡曹，天阴月黑𤜶夜嗥。”〈右
野鹰来〉

又

《台上》有客吟秋风，悲声萧散飘入空。台边游女来窃
听，欲学声同意不同。君悲竟何事，千里金城两稚子。
白马为塞凤为关，山川无人空且闲。我悲亦何苦，江
水冬更深，鳊鱼冷难捕。悠悠江上听歌人，不知我意
徒悲辛。〈右上渚吟〉

又

使君未来襄阳愁，提戈入市裹毡裘。自从毡裘南渡
沔，襄阳无事多春游。襄阳春游乐何许？岘山之阳汉
江浦。使君朱斾来翩翩，人道使君似羊杜。道边逢人
问洛阳，中原苦战春田荒。北人闻道襄阳乐，目送飞
鸿应断肠。〈右襄阳乐〉